CELEX: 32014D0536
Language: fi
Date: 2014-08-14 00:00:00
Title: 2014/536/EU: Komission päätös, annettu 14 päivänä elokuuta 2014 , poikkeuksen myöntämisestä Helleenien tasavallalle eräistä Euroopan parlamentin ja neuvoston direktiivin 2009/72/EY säännöksistä

22.8.2014   
            
            
               FI
            
            
               Euroopan unionin virallinen lehti
            
            
               L 248/12
            
         KOMISSION PÄÄTÖS,
   annettu 14 päivänä elokuuta 2014,
   poikkeuksen myöntämisestä Helleenien tasavallalle eräistä Euroopan parlamentin ja neuvoston direktiivin 2009/72/EY säännöksistä
   
      
         (tiedoksiannettu numerolla C(2014) 5902)
      
   
   
      (2014/536/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon sisämarkkinoita koskevista yhteisistä säännöistä ja direktiivin 2003/54/EY kumoamisesta 13 päivänä heinäkuuta 2009 annetun Euroopan parlamentin ja neuvoston direktiivin 2009/72/EY (1) ja erityisesti sen 44 artiklan 1 kohdan ja 48 artiklan,
   ottaa huomioon Helleenien tasavallan 17 päivänä tammikuuta 2012 ja 5 päivänä joulukuuta 2003 esittämät hakemukset,
   on ilmoittanut jäsenvaltioille tästä hakemuksesta,
   sekä katsoo seuraavaa:
   1.   MENETTELY
   
   
               (1)
            
            
               Kreikan ympäristö-, energia- ja ilmastonmuutosministeriö, jäljempänä ’YPEKA’, toimitti 17 päivänä tammikuuta 2012 komissiolle direktiivin 2009/72/EY 44 artiklan 1 kohdassa tarkoitetun hakemuksen, jäljempänä ’hakemus’, joka koski poikkeusta direktiivin 2009/72/EY III ja VIII luvun säännöksistä tiettyjen Kreikan saarten osalta, jotka eivät ole yhteenliitettyjä Manner-Kreikan sähköverkkoon, jäljempänä ’yhteenliittämättömät saaret’.
            
         
               (2)
            
            
               Komissio pyysi 12 päivänä syyskuuta 2012 Kreikan energiansääntelyviranomaista, jäljempänä ’RAE’, esittämään huomautuksensa hakemuksesta. RAE vastasi pyyntöön 16 päivänä marraskuuta 2012, jäljempänä ’RAE:n lausunto’.
            
         
               (3)
            
            
               RAE esitti täydentäviä huomautuksia hakemuksen perusteiksi 17 päivänä joulukuuta 2013, 23 päivänä joulukuuta 2013, 4 päivänä helmikuuta 2014, 28 päivänä helmikuuta 2014 ja 17 päivänä maaliskuuta 2014.
            
         
               (4)
            
            
               Komissio ilmoitti 14 päivänä maaliskuuta 2014 (sekä 20 päivänä maaliskuuta 2014 lähetetyllä lisäyksellä) jäsenvaltioille direktiivin 2009/72/EY 44 artiklan 1 kohdan mukaisesta hakemuksesta ja pyysi niitä esittämään tarvittaessa huomautuksensa 25 päivään maaliskuuta 2014 mennessä. Huomautuksia ei esitetty.
            
         
               (5)
            
            
               Hakemuksellaan YPEKA uusi kehitysministeriön 5 päivänä joulukuuta 2003 Euroopan parlamentin ja neuvoston direktiivin 2003/54/EY (2) 26 artiklan 1 kohdan mukaisesti toimittaman hakemuksen, jäljempänä ’alkuperäinen hakemus’, joka koski poikkeusta direktiivin 2003/54/EY tietyistä säännöksistä. Vaikka alustavia toimia alkuperäisen hakemuksen tutkimiseksi toteutettiin, direktiivin 2003/54/EY 26 artiklan 1 kohdan mukaista poikkeusta ei myönnetty eikä evätty.
            
         2.   YPEKA:N TOIMITTAMA HAKEMUS
   
   2.1   HAETUN POIKKEUKSEN LAAJUUS
   
               (6)
            
            
               Hakemuksella haetaan poikkeusta direktiivin 2009/72/EY III ja VIII luvuista.
            
         
               (7)
            
            
               Direktiivin 2009/72/EY III luku koskee lupamenettelyä uuden kapasiteetin osalta sekä uutta kapasiteettia koskevaa tarjouskilpailua. Direktiivin VIII luku koskee kolmannen osapuolen pääsyä verkkoon, markkinoiden avaamista ja erillisiä linjoja.
            
         2.2   SÄHKÖVERKON NYKYINEN JÄRJESTÄMINEN YHTEENLIITTÄMÄTTÖMILLÄ SAARILLA
   
               (8)
            
            
               Kreikan energiamarkkinoita säännellään ensisijaisesti Kreikan lailla nro 4001/2011, jolla saatetaan direktiivi 2009/72/EY osaksi kansallista lainsäädäntöä. Laki nro 4001/2011 tuli voimaan 22 päivänä elokuuta 2011.
            
         
               (9)
            
            
               DEDDIE SA, jäljempänä ’DEDDIE’, on Kreikan jakeluverkonhaltija, jonka omistaa sataprosenttisesti Public Power Corporation, jäljempänä ’PPC’, Kreikan vakiintunut sähköntuottaja ja -toimittaja, josta se on kuitenkin oikeudellisesti ja toiminnallisesti eriytetty. PPC omistaa verkko-omaisuuden, jonka toiminnasta DEDDIE vastaa.
            
         
               (10)
            
            
               Lain nro 4001/2011 127 §:n mukaan DEDDIE vastaa Kreikan sähkönjakeluverkon kehittämisestä, käytöstä ja ylläpidosta. Verkkoon kuuluu myös yhteenliittämättömien saarien sähkönjakeluverkko.
            
         
               (11)
            
            
               Lisäksi DEDDIE vastaa sähköverkkojen toiminnasta yhteenliittämättömillä saarilla. Tehtäviin kuuluvat i) tuotannon kehittämisohjelman valmistelu erittäin pienten erillisten verkkojen osalta, myös ohjelma niiden yhteenliittämiseksi muiden yhteenliittämättömien saarien kanssa, ii) sen varmistaminen, että tarvittavat sijoituspaikat ovat saatavilla uuden tuotantokapasiteetin perustamiseksi, nykyisen kapasiteetin tai toimituskomponenttien laajentamiseksi sekä Kreikan sähkönjakeluverkon laajentamiseksi yhteenliittämättömille saarille ja erittäin pieniin erillisiin verkkoihin sekä iii) sopimusten tekeminen niiden käyttöluvan haltijoiden kanssa, jotka hallinnoivat sähköntoimituksia verkkoon ja verkosta, lisäpalvelujen tarjoamista yhteenliittämättömien saarien jakeluverkoille sekä korvauksia sähköntuottajille, asiakkaiden ja toimittajien maksuja toimitetusta sähköstä sekä muita menoja ja tuloja erityisillä tileillä, kuten korvausta julkisen palvelun velvoitteen täyttämisestä.
            
         
               (12)
            
            
               Lain nro 4001/2011 137 §:n 1 momentissa säädetään, että kaikki sähkönkuluttajat luokitellaan vaatimukset täyttäviksi asiakkaiksi lukuun ottamatta erittäin pienten erillisten verkkojen asiakkaita, joihin sovelletaan saman lain 139 §:ää.
            
         
               (13)
            
            
               Lain nro 4001/2011 133 §:n 3 momentin mukaan:
               ”Lukuun ottamatta tapauksia, joissa sähkö tuotetaan uusiutuvista energialähteistä tai tehokkaalla yhteistuotannolla tai hybridivoimaloissa, ja omavaraisten tuottajien tapauksia, jos poikkeus on myönnetty 139 §:n säännösten mukaisesti, tuotantolupa myönnetään vain PPC SA:lle tiettyjen lupia koskevien säännösten mukaisesti. PPC SA vastaa keskeytymättömistä toimituksista erittäin pieniin erillisiin verkkoihin, joiden osalta sille myönnetään lupa, sekä näiden saarien sähköverkkojen pitkäaikaisen taloudellisen toiminnan turvaamisesta.”
            
         
               (14)
            
            
               Lain nro 4001/2011 134 §:n mukaan:
               ”Toimitusluvat erittäin pieniin erillisiin verkkoihin myönnetään vain PPC SA:lle lupia koskevien säännösten vaatimusten mukaisesti, sanotun kuitenkaan rajoittamatta tämän lain 139 §:n soveltamista. PPC SA:n on pyynnöstä toimitettava sähköä muille kuin vaatimukset täyttäville asiakkaille.”
            
         
               (15)
            
            
               Lain nro 4001/2011 139 §:n mukaan poikkeuksia lain nro 4001/2011 säännöksistä voidaan myöntää direktiivin 2009/72/EY 44 artiklan mukaisesti.
            
         
               (16)
            
            
               Kreikan lain nro 3426/2005 28 §:n nojalla tehdyssä ministeriön päätöksessä nro PD5/EL/B/F IB/12924 todetaan, että minkä tahansa sähköntuottajan sähköntoimitus asiakkaille yhteenliittämättömillä saarilla on julkisen palvelun velvoitteen täyttämistä yleisen taloudellisen edun mukaisesti. Sosiaalisen yhteenkuuluvuuden perusteella sähköntoimittajien on yhteenliittämättömillä saarilla toimitettava sähköä asiakasryhmittäin vastaavaan hintaan kuin asiakkaille Kreikan yhteenliitetyissä verkoissa.
            
         
               (17)
            
            
               Kreikan lain nro 4001/2011 52 §:ssä säädetään, että yhteenliittämättömien saarien asiakkailla on oikeus erityispalveluihin niin hinnan kuin laadun ja toimitusvarmuuden osalta sekä oikeus sopimusehtojen avoimuuteen. Yhteenliittämättömien saarien julkisen palvelun velvoitteen täyttäjät saavat julkisen palvelun velvoitteen suorittamisesta taloudellisen korvauksen, jonka suuruus lasketaan RAE:n päätöksessä nro 24/2014 (3) esitetyn menetelmän mukaisesti. Menetelmä perustuu eroon yhteenliittämättömien saarien täysimääräisten (kiinteiden ja vaihtuvien) tuotantokustannusten sekä toimittajien yhteenliitettyjen verkkojen osalta saaman täyden markkinahinnan välillä (verkon rajakustannukset ja kaikki muut mekanismit Kreikan yhteenliitetyissä verkoissa). Yhteenliittämättömien saarien julkisen palvelun velvoitteen täyttämisestä maksettava korvaus lasketaan kuukausittain kunkin itsenäisen saaren verkon osalta, ja sitä valvoo RAE. Yhteenliittämättömien saarien julkisen palvelun velvoitteen täyttämisestä maksettava korvaus kerätään kaikilta asiakkailta, myös näillä saarilla, perittävänä maksuna (4). Yhteenliittämättömien saarien julkisen palvelun velvoitteen mekanismia hallinnoi LAGIE, Kreikan valtion omistama markkinatoimija. Lain nro 4001/2011 55 §:n 3 momentin säännösten perusteella joulukuussa 2011 annetussa ministeriön päätöksessä nro D5-EL/B/F1/oik.27547 (5), todettiin, että kaikkien toimittajien on täytettävä yhteenliittämättömien saarien julkisen palvelun velvoite, joten kaikki toimittajat ovat oikeutettuja yhteenliittämättömien saarien julkisen palvelun velvoitteen täyttämisestä maksettavaan korvaukseen.
            
         
               (18)
            
            
               Yhteenliittämättömien saarien sähköntoimituksia ja -tuotantoa säännellään yksityiskohtaisemmin sekundäärilainsäädännössä. RAE hyväksyi erityisesti 28 päivänä tammikuuta 2014 tekemällään päätöksellä nro 39/2014 yhteenliittämättömien saarien sähköverkkojen johtamissäännöstön, jossa säännellään useita yhteenliittämättömien saarien erillisten verkkojen toimintaa koskevia seikkoja, kuten markkinoiden avaamista, markkinoiden selvitysjärjestelyä ja sähköntuotantoa. Yhteenliittämättömien saarien sähköverkkojen johtamissäännöstö tuli voimaan julkaisupäivänään 17 päivänä helmikuuta 2014.
            
         2.3   HUOMATTAVAT VAIKEUDET ERILLISTEN VERKKOJEN TOIMINNASSA
   
               (19)
            
            
               Hakemuksessa tuodaan esiin seuraavat vaikeudet Kreikan erillisten verkkojen toiminnassa:
               
                           a)
                        
                        
                           erittäin pienten erillisten verkkojen energiankysynnän suuret vaihtelut, joita korostavat i) saarten taloudellisen kehittämisen matkailunäkökohta ja ii) uusiutuvien energialähteiden yhä suurempi markkinaosuus.
                           Nämä tekijät vaikuttavat kielteisesti sekä lämpövoimaloiden tai perinteisten voimaloiden tuotantokapasiteetin kuormituskertoimeen että mahdollisuuteen kattaa tällaiseen tuotantokapasiteettiin tehtyjen investointien kustannukset;
                        
                     
                           b)
                        
                        
                           saarten sääolojen suuri vaihtelu, joka vaikuttaa kysyntään ja aiheuttaa toimintahäiriöitä sähköntuotantojärjestelmässä, minkä seurauksena tarvitaan paljon varavoimaa.
                        
                     
         
               (20)
            
            
               Hakemuksessa tuodaan esiin seuraavat vaikeudet perinteisen tuotannon kehittämisessä Kreikan pienten erillisten verkkojen osalta:
               
                           a)
                        
                        
                           vaikeus tai jopa mahdottomuus löytää soveltuvia sijoituspaikkoja uusia perinteisiä tuotantolaitoksia varten erittäin pienissä erillisissä verkoissa, mikä johtuu pääosin asukkaiden vastustuksesta;
                        
                     
                           b)
                        
                        
                           yhteenliittämättömien saarien pieni koko, josta seuraa merkittäviä käänteitä lämpövoimantuotannon pitkäaikaisessa kehittämissuunnittelussa, koska (suurten matkailualan yritysten tai alusliikenteen käyttämien laitosten kaltaisten) sähkönkuluttajien investointeja ei voida ennakoida, mikä vaatii tarkoituksenmukaisuutta ja joustavuutta sähkönkysyntään vastaamisessa;
                        
                     
                           c)
                        
                        
                           yhteenliittämättömien saarien erillisten verkkojen sähkönkysynnän odotetaan lisääntyvän vuosittain kaksi prosenttia vuoteen 2017 saakka. Vaikka PPC:lle on myönnetty luvat tarvittavan lisäkapasiteetin rakentamiseen ja rakentamisaikataulu on jo laadittu (lisäkapasiteetin odotetaan kattavan kaikkien yhteenliittämättömien saarien kysynnän tarvittavine varatehoineen vuoteen 2017 mennessä), aikataulua ei aina ole ollut mahdollista noudattaa;
                        
                     
                           d)
                        
                        
                           vähäinen kuormitus, suuret vaihtelut kuormituksessa ja uusiutuvien energialähteiden yhä suurempi osuus useimmissa pienissä erillisissä verkoissa rajoittaa perinteisen tuotannon käytettävissä olevia teknisiä ratkaisuja, mikä rajoittaa valinnanvaran pieniin tuotantolaitoksiin, joissa polttoaineena käytetään raskasta polttoöljyä, jonka rikkipitoisuus on pieni, tai kevyttä polttoöljyä;
                        
                     
                           e)
                        
                        
                           uuden tuotannon hankintamenettelyt ovat aikaa vieviä. Luvan myöntämisestä uuden tuotannon käynnistymiseen kuluu kahdesta ja puolesta vuodesta kolmeen vuoteen;
                        
                     
                           f)
                        
                        
                           suunnitelmat rajayhdysjohtojen rakentamisesta Kreikan yhteenliitetyn verkon ja yhteenliittämättömien saarien erittäin pienten erillisten verkkojen välille heikentävät kiinnostusta investoida yhteenliittämättömien saarien perinteiseen tuotantokapasiteettiin. Yhteenliitäntähankkeet Kykladien saarten ja Kreetan kanssa on suunniteltu.
                        
                     
         
               (21)
            
            
               Tämän vuoksi joudutaan säännöllisesti turvautumaan hätäratkaisuihin, kuten siirrettävien dieselkäyttöisten sähkögeneraattorien tai kaasuturbiinien vuokraamiseen. Hätätuotantoratkaisujen hyväksyminen tapauskohtaisesti ei ole suotavaa, koska se johtaa laitteiden epätaloudelliseen vuokraamiseen niiden hankkimisen sijaan. Hakemuksessa esitetään useita esimerkkejä siitä, kuinka ennalta arvaamattomat tapahtumat ovat johtaneet siirrettävien sähkögeneraattorien pidempiaikaiseen käyttöön.
            
         
               (22)
            
            
               Hakemuksessa tuodaan esiin seuraavat vaikeudet yhteenliittämättömien saarien erillisten verkkojen markkinoiden avaamisessa:
               
                           a)
                        
                        
                           Markkinoiden avaaminen edellyttää erityisen infrastruktuurin suunnittelemista ja rakentamista yhteenliittämättömien saarien erillisissä verkoissa. Infrastruktuurin myötä on rakennettava valvontakeskuksia hallinnoimaan i) tuotannon päivittäistä aikatauluttamista ja ii) markkinajärjestelyä kussakin erillisessä verkossa jakamalla kunkin erillisen verkon tuotantokustannukset siinä aktiivisesti toimivien toimittajien kesken.
                           Tarvittava infrastruktuuri tulee kalliiksi, ja kustannuksista vastaavat kuluttajat.
                        
                     
                           b)
                        
                        
                           Yhteenliittämättömien saarien julkisen palvelun velvoitteen ansiosta sähkön vähittäishinnat ovat samat kaikille kuluttajaryhmille koko Kreikan alueella. Yhteenliittämättömien saarien suuremmat tuotantokustannukset verrattuna yhteenliitettyjen verkkojen tuotantokustannuksiin on siis korvattava yhteenliittämättömien saarien aktiivisille toimittajille jakamalla julkisen palvelun velvoitteen täyttämisestä maksettava korvaus suhteessa näiden toimittajien asiakkailleen myymän sähkön määrään.
                           Väitetään, että merkittävä vaihtelu keskimääräisissä vuotuisissa muuttuvissa tuotantokustannuksissa kunkin yhteenliittämättömän saaren osalta monimutkaistaa markkinoiden selvitysjärjestelyä.
                        
                     
         
               (23)
            
            
               Tämän vuoksi YPEKA katsoo, että tarvittavan infrastruktuurin kehittämisestä sähkömarkkinoiden toimintaa ja valvontaa varten yhdessä markkinoiden avaamisen kanssa yhteenliittämättömien saarien erillisissä verkoissa aiheutuu kustannuksia, jotka ovat suurempia kuin markkinoiden avaamisesta kuluttajille mahdollisesti koituvat hyödyt.
            
         
               (24)
            
            
               Hakemuksessa ei esitetä määräaikaa, johon mennessä haetun poikkeuksen voimassaolo päättyisi.
            
         3.   RAE:n LAUSUNTO
   
   3.1   POIKKEUKSEN LAAJUUS
   3.1.1   Poikkeus direktiivin 2009/72/EY III luvusta
   
   
               (25)
            
            
               RAE katsoo, että 44 artiklan 1 kohdan mukaisen poikkeuksen III luvusta ei pitäisi koskea sellaisen uuden sähköntuotantokapasiteetin rakentamista, jota voidaan kehittää erillisessä verkossa, vaan ainoastaan nykyisen tuotantokapasiteetin kunnostamista, parantamista ja lisäämistä. Nykyinen tuotantokapasiteetti muodostuu yhteenliittämättömien saarien jo toiminnassa tai rakenteilla olevista voimalaitoksista. Kaikki saarille rakennettavat uudet voimalaitokset katsotaan uudeksi tuotantokapasiteetiksi.
            
         
               (26)
            
            
               RAE huomauttaa, että itsenäiset sähköntuottajat (toisin sanoen muut kuin PPC) ovat osoittaneet vahvaa kiinnostusta uusiutuvien energialähteiden ja yhteistuotantolaitosten kehittämiseen kaikissa erittäin pienissä verkoissa kahden viimeisen vuosikymmenen aikana. Tämän vuoksi ei pitäisi rajoittaa kolmansien osapuolten pääsyä kaikkien yhteenliittämättömien saarien energiajärjestelmiin uusiutuvien energialähteiden sekä sähkön ja lämmön yhteistuotannon osalta.
            
         
               (27)
            
            
               RAE toteaa, ettei se vastusta poikkeuksen myöntämistä uusien perinteisten voimaloiden käyttöönotolle, kunhan tietyt edellytykset täyttyvät. Direktiivin 2009/72/EY 44 artiklan 1 kohdassa ei kuitenkaan säädetä poikkeusmahdollisuudesta uuden tuotantokapasiteetin osalta.
            
         
               (28)
            
            
               RAE katsoo, että nykyisten perinteisten voimaloiden kapasiteetin laajentaminen koskee pääasiassa lyhytaikaista kapasiteetin puutetta yhteenliittämättömillä saarilla nykyisen tuotantokapasiteetin odottamattomien vaurioiden tai uuden kapasiteetin viivästyneen käyttöönoton vuoksi, erityisesti suuren kysynnän aikoina (esimerkiksi kesän huippusesongin aikana). Laajennuksiin sovelletaan direktiivin 2009/72/EY 8 artiklan mukaista avointa tarjouskilpailua. Tällainen menettely on aikaa vievä eikä sovellu hätätilanteiden kiireelliseen luonteeseen.
            
         
               (29)
            
            
               RAE katsoo, että PPC:n on huolehdittava tällaisista hätätilanteista. Kun otetaan huomioon, että PPC pystyy siirtämään liikkuvia perinteisiä yksiköitä ylikapasiteettia omaavilta saarilta saarille, joilla tarvitaan lisäkapasiteettia, ratkaisu on kenties myös taloudellisin.
            
         
               (30)
            
            
               RAE painottaa, että mahdollisen poikkeuksen yhteydessä on voitava täsmentää asianmukainen lupamenettely hätätilanteita varten ja erityisesti se, mitä direktiivin 2009/72/EY 7 artiklassa mainituista kriteereistä toimivaltaisen viranomaisen on luvan osalta tarkasteltava.
            
         
               (31)
            
            
               RAE katsoo, että poikkeus olisi myönnettävä rajatuksi ajaksi, kuten enintään kymmeneksi vuodeksi.
            
         3.1.2   Poikkeus direktiivin VIII luvusta
   
   
               (32)
            
            
               RAE:n mukaan sähköntoimitus yhteenliittämättömillä saarilla liittyy käytännössä julkisen palvelun velvoitteeseen kyseisillä saarilla sekä julkisen palvelun velvoitteen täyttämisestä maksettavaan korvaukseen, koska i) sähkön tuotantokustannukset yhteenliittämättömillä saarilla ovat huomattavasti suuremmat kuin mantereella ja ii) Kreikan valtio edellyttää asiakasluokittain yhdenmukaista hinnoittelua koko alueellaan.
            
         
               (33)
            
            
               Yhteenliittämättömien saarien sähköverkkojen johtamissäännöstössä määrätään tiettyjen mittaus- ja valvontalaitteiden asentamisesta yhteenliittämättömillä saarilla tuntikohtaista mittausta, energianhallinta- ja valvontakeskuksia, seurantaa ja niihin liittyviä tietoteknisiä järjestelmiä varten. RAE painottaa, että infrastruktuuri on välttämätöntä
               
                           a)
                        
                        
                           sen varmistamiseksi, että julkisen palvelun velvoitteen kustannukset ovat avoimia, syrjimättömiä ja varmennettavissa;
                        
                     
                           b)
                        
                        
                           itse sähköjärjestelmien toiminnan ja hyvän hallinnoinnin kannalta, jotta voidaan saavuttaa taloudellisin toimintatapa ja näin vähentää edelleen yhteenliittämättömien saarien julkisen palvelun velvoitteesta kuluttajille aiheutuvia maksuja;
                        
                     
                           c)
                        
                        
                           uusiutuvien energialähteiden ja yhteistuotannon yhä laajemman käytön toteuttamiseksi, mukaan lukien uusiutuviin energialähteisiin perustuvat teknologiat, joiden hallintaan liittyy monimutkaisia erityisvaatimuksia, kuten uusiutuvien energialähteiden ja varastoinnin yhdistäminen sekä aurinkolämpövoimalaitokset;
                        
                     
                           d)
                        
                        
                           tarvittavan avoimuuden takaamiseksi erillisten verkkojen hallinnoinnissa, jotta varmistetaan kaikkien markkinatoimijoiden, erityisesti tuottajien, syrjimätön kohtelu.
                        
                     
         
               (34)
            
            
               RAE katsoo, että tämä infrastruktuuri on otettava käyttöön yhteenliittämättömien saarien erillisissä verkoissa riippumatta siitä, onko lupa toimia aktiivisesti erittäin pienessä erillisessä verkossa yhdellä tai useammalla toimittajalla.
            
         
               (35)
            
            
               Infrastruktuurin rakentamiskustannuksiksi arvioidaan 20–30 miljoonaa euroa. Tämä kattaa kaikki yhteenliittämättömät saaret, myös Kreetan ja Rodoksen. RAE:n mukaan summa on kohtuullinen, varsinkin kun otetaan huomioon odotetut hyödyt, joita ovat avoimuuden takaaminen ja yhteenliittämättömien saarien julkisen palvelun velvoitteen varmentaminen sekä erillisten sähköverkkojen moitteeton ja valvottu toiminta.
            
         
               (36)
            
            
               Toisin kuin YPEKA, RAE katsoo, että aktiivisen toiminnan salliminen useammalle kuin yhdelle toimijalle tietyssä yhteenliittämättömien saarien erillisessä verkossa ei aiheuta merkittäviä lisäkustannuksia tarvittavassa infrastruktuurissa, koska kyseinen infrastruktuuri joka tapauksessa on tarpeen jo yhteenliittämättömillä saarilla toimivien tuotantoyksiköiden päivittäistä aikatauluttamista, markkinoiden selvitysjärjestelyä ja yhteenliittämättömien saarien julkisen palvelun velvoitteen täyttämistä varten.
            
         
               (37)
            
            
               Lisäksi RAE katsoo, että yhteenliittämättömien saarien kuluttajille koituu merkittäviä lisähyötyjä siitä, että useamman kuin yhden toimijan sallitaan toimia aktiivisesti.
            
         
               (38)
            
            
               Tämän vuoksi RAE katsoo, että vaihtoehtoisten toimittajien pysyvä sulkeminen yhteenliittämättömien saarten markkinoiden ulkopuolelle ei ole perusteltua. Edellä kuvatun tarvittavan infrastruktuurin rakentaminen odotetaan saatettavan loppuun 3–5 vuoden kuluessa. RAE ei vastusta poikkeuksen myöntämistä, jos se myönnetään vain täksi ajaksi ilman jatkoa.
            
         
               (39)
            
            
               Lisäksi RAE toteaa, että jos tietyn erillisen verkon asema yhteenliittämättömillä saarilla muuttuu niin, ettei se enää kuulu pienten tai erittäin pienten erillisten verkkojen ryhmään, poikkeuksen soveltamisen olisi päätyttävä automaattisesti. Näin kävisi tapauksessa, jossa yhteenliittämättömien saarien erillisiä verkkoja liitetään Kreikan yhteenliitettyyn verkkoon.
            
         4.   ARVIOINTI
   
   4.1   HAKEMUKSEN OIKEUSPERUSTA
   
               (40)
            
            
               Direktiivin 2009/72/EY 44 artiklan 1 kohdassa säädetään mahdollisuudesta poiketa tietyistä direktiivin säännöksistä pienten ja erittäin pienten erillisten verkkojen osalta.
            
         
               (41)
            
            
               Direktiivin 2009/72/EY 2 artiklan 26 alakohdan mukaan pienellä erillisellä verkolla tarkoitetaan mitä tahansa verkkoa, jossa kulutus oli alle 3 000 gigawattituntia vuonna 1996 ja jossa alle 5 prosenttia vuosikulutuksesta on peräisin yhteenliittämisistä toisiin verkkoihin.
            
         
               (42)
            
            
               Direktiivin 2009/72/EY 2 artiklan 27 alakohdan mukaan erittäin pienellä erillisellä verkolla tarkoitetaan mitä tahansa verkkoa, jossa kulutus oli vuonna 1996 alle 500 gigawattituntia ja jota ei ole liitetty muihin verkkoihin.
            
         
               (43)
            
            
               Hakemuksessa yksilöidyt erilliset verkot käsittävät yhden ja toisinaan useampia yhteenliittämättömiä saaria (ks. taulukon sarakkeet 1 ja 2). Vaikka erillinen verkko koostuisi useasta yhteenliittämättömästä saaresta, jotka ovat yhteenliitetyt keskenään, näiden keskenään yhteenliitettyjen saarien sähköverkko on erillinen, koska sitä ei ole liitetty toiseen sähköverkkoon.
            
         
               (44)
            
            
               Hakemuksen mukaan 31 kaikkiaan 32 erillisestä verkosta on erittäin pieniä erillisiä verkkoja, joista suurin on Rodoksen sähköverkko. Erittäin pienten erillisten verkkojen, joiden osalta hakemus on laadittu, osuus sähkön kokonaismyynnistä Kreikassa oli 5,24 prosenttia vuonna 2010.Kreetan erillinen verkko katsotaan pieneksi erilliseksi verkoksi. Kreetan kysyntä muodosti vuonna 2010 3,01 prosenttia Kreikan sähkönkysynnästä.
               
                  Vuotuinen kysyntä erillisissä verkoissa
               
               
                            
                        
                        
                            
                        
                        
                           Vuotuinen kysyntä (MWh)
                        
                        
                           Vuotuinen kysyntä vuonna 1996
                        
                     
                           Erillisen verkon nimi
                        
                        
                           Erilliseen verkkoon kuuluvat yhteenliittämättömät saaret
                        
                        
                           1996
                        
                        
                           2003
                        
                        
                           2010
                        
                        
                           2013
                        
                        
                           < 3 000 GWh
                        
                        
                           < 500 GWh
                        
                     
                           Kreeta
                        
                        
                            
                        
                        
                           1 562 300
                        
                        
                           2 444 543
                        
                        
                           3 014 392
                        
                        
                           2 825 132
                        
                        
                           Kyllä
                        
                        
                           Ei
                        
                     
                           Rodos
                        
                        
                           Rodos
                           Chálki
                        
                        
                           386 630
                        
                        
                           650 115
                        
                        
                           764 401
                        
                        
                           760 658
                        
                        
                           Kyllä
                        
                        
                           Kyllä
                        
                     
                           Kos-Kálymnos
                        
                        
                           Kos
                           Kálymnos
                           Lipsí
                           Léros
                           Nísyros-Giali
                           Tílos
                           Telendos
                           Pserimos
                        
                        
                           156 340
                        
                        
                           281 574
                        
                        
                           351 959
                        
                        
                           352 984
                        
                        
                           Kyllä
                        
                        
                           Kyllä
                        
                     
                           Lesbos
                        
                        
                           Lesbos
                        
                        
                           153 650
                        
                        
                           259 552
                        
                        
                           308 454
                        
                        
                           288 230
                        
                        
                           Kyllä
                        
                        
                           Kyllä
                        
                     
                           Chios
                        
                        
                           Chios
                           Psara
                           Inousses
                        
                        
                           110 480
                        
                        
                           180 868
                        
                        
                           214 449
                        
                        
                           200 042
                        
                        
                           Kyllä
                        
                        
                           Kyllä
                        
                     
                           Páros
                        
                        
                           Páros
                           Antíparos
                           Náxos
                           Iraklia
                           Koufonisia
                           Schinoussa
                           Ios
                           Sikinos
                           Folegandros
                        
                        
                           95 340
                        
                        
                           164 761
                        
                        
                           208 206
                        
                        
                           194 740
                        
                        
                           Kyllä
                        
                        
                           Kyllä
                        
                     
                           Sámos
                        
                        
                           Sámos
                           Foúrnoi
                           Thymena
                        
                        
                           90 170
                        
                        
                           136 283
                        
                        
                           151 017
                        
                        
                           137 315
                        
                        
                           Kyllä
                        
                        
                           Kyllä
                        
                     
                           Sýros
                        
                        
                           Sýros
                        
                        
                           56 920
                        
                        
                           100 429
                        
                        
                           107 270
                        
                        
                           95 302
                        
                        
                           Kyllä
                        
                        
                           Kyllä
                        
                     
                           Thíra
                        
                        
                           Thíra
                           Thirasía
                        
                        
                           47 680
                        
                        
                           88 073
                        
                        
                           117 957
                        
                        
                           120 199
                        
                        
                           Kyllä
                        
                        
                           Kyllä
                        
                     
                           Mýkonos-Dilos
                        
                        
                           Mýkonos-Dilos
                        
                        
                           45 740
                        
                        
                           78 049
                        
                        
                           115 071
                        
                        
                           112 978
                        
                        
                           Kyllä
                        
                        
                           Kyllä
                        
                     
                           Límnos
                        
                        
                           Límnos
                        
                        
                           35 650
                        
                        
                           55 340
                        
                        
                           62 710
                        
                        
                           59 672
                        
                        
                           Kyllä
                        
                        
                           Kyllä
                        
                     
                           Kárpathos
                        
                        
                           Kárpathos
                           Kásos
                        
                        
                           26 580
                        
                        
                           30 397
                        
                        
                           37 829
                        
                        
                           36 931
                        
                        
                           Kyllä
                        
                        
                           Kyllä
                        
                     
                           Mílos
                        
                        
                           Mílos
                           Kimolos
                        
                        
                           15 460
                        
                        
                           37 331
                        
                        
                           45 819
                        
                        
                           45 402
                        
                        
                           Kyllä
                        
                        
                           Kyllä
                        
                     
                           Ikaría
                        
                        
                           Ikaría
                        
                        
                           13 110
                        
                        
                           24 359
                        
                        
                           28 845
                        
                        
                           27 613
                        
                        
                           Kyllä
                        
                        
                           Kyllä
                        
                     
                           Skíros
                        
                        
                           Skíros
                        
                        
                           9 380
                        
                        
                           14 053
                        
                        
                           16 150
                        
                        
                           14 782
                        
                        
                           Kyllä
                        
                        
                           Kyllä
                        
                     
                           Patmos
                        
                        
                           Patmos
                        
                        
                           8 770
                        
                        
                           13 988
                        
                        
                           16 738
                        
                        
                           17 020
                        
                        
                           Kyllä
                        
                        
                           Kyllä
                        
                     
                           Sifnos
                        
                        
                           Sifnos
                        
                        
                           6 540
                        
                        
                           13 180
                        
                        
                           17 966
                        
                        
                           16 521
                        
                        
                           Kyllä
                        
                        
                           Kyllä
                        
                     
                           Sými
                        
                        
                           Sými
                        
                        
                           5 250
                        
                        
                           9 819
                        
                        
                           15 054
                        
                        
                           14 662
                        
                        
                           Kyllä
                        
                        
                           Kyllä
                        
                     
                           Amorgós
                        
                        
                           Amorgós
                        
                        
                           3 840
                        
                        
                           7 284
                        
                        
                           9 816
                        
                        
                           9 072
                        
                        
                           Kyllä
                        
                        
                           Kyllä
                        
                     
                           Kythnos
                        
                        
                           Kythnos
                        
                        
                           3 610
                        
                        
                           7 089
                        
                        
                           8 309
                        
                        
                           7 991
                        
                        
                           Kyllä
                        
                        
                           Kyllä
                        
                     
                           Sérifos
                        
                        
                           Sérifos
                        
                        
                           2 830
                        
                        
                           6 793
                        
                        
                           8 162
                        
                        
                           7 654
                        
                        
                           Kyllä
                        
                        
                           Kyllä
                        
                     
                           Astypálaia
                        
                        
                           Astypálaia
                        
                        
                           2 470
                        
                        
                           5 283
                        
                        
                           6 997
                        
                        
                           6 670
                        
                        
                           Kyllä
                        
                        
                           Kyllä
                        
                     
                           Megísti
                        
                        
                           Megísti
                        
                        
                           770
                        
                        
                           1 863
                        
                        
                           2 751
                        
                        
                           3 005
                        
                        
                           Kyllä
                        
                        
                           Kyllä
                        
                     
                           Agios Efstratios
                        
                        
                           Agios Efstratios
                        
                        
                           540
                        
                        
                           937
                        
                        
                           1 058
                        
                        
                           1 075
                        
                        
                           Kyllä
                        
                        
                           Kyllä
                        
                     
                           Anáfi
                        
                        
                           Anáfi
                        
                        
                           400
                        
                        
                           858
                        
                        
                           1 110
                        
                        
                           1 179
                        
                        
                           Kyllä
                        
                        
                           Kyllä
                        
                     
                           Othoni
                        
                        
                           Othoni
                        
                        
                           330
                        
                        
                           588
                        
                        
                           674
                        
                        
                           632
                        
                        
                           Kyllä
                        
                        
                           Kyllä
                        
                     
                           Ereikoússa
                        
                        
                           Ereikoússa
                        
                        
                           220
                        
                        
                           452
                        
                        
                           710
                        
                        
                           746
                        
                        
                           Kyllä
                        
                        
                           Kyllä
                        
                     
                           Agathonisi
                        
                        
                           Agathonisi
                        
                        
                           190
                        
                        
                           388
                        
                        
                           522
                        
                        
                           642
                        
                        
                           Kyllä
                        
                        
                           Kyllä
                        
                     
                           Donousa
                        
                        
                           Donousa
                        
                        
                           180
                        
                        
                           417
                        
                        
                           676
                        
                        
                           690
                        
                        
                           Kyllä
                        
                        
                           Kyllä
                        
                     
                           Antikythera
                        
                        
                           Antikythera
                        
                        
                           70
                        
                        
                           199
                        
                        
                           228
                        
                        
                           241
                        
                        
                           Kyllä
                        
                        
                           Kyllä
                        
                     
                           Arkii-Marathi
                        
                        
                           Arkii-Marathi
                        
                        
                           0
                        
                        
                           175
                        
                        
                           248
                        
                        
                           312
                        
                        
                           Kyllä
                        
                        
                           Kyllä
                        
                     
                           Gávdos
                        
                        
                           Gávdos
                        
                        
                           0
                        
                        
                           0
                        
                        
                           365
                        
                        
                           471
                        
                        
                           Kyllä
                        
                        
                           Kyllä
                        
                     
         
               (45)
            
            
               Edellä esitetty taulukko käsittää hakemuksessa yksilöidyt erilliset verkot. Niistä kustakin esitetään tiettyjä tietoja. Näistä tiedoista voidaan päätellä, että Kreetaa lukuun ottamatta kaikkien erillisten verkkojen kysyntä oli vuonna 1996 sellainen, että ne voitiin määritellä direktiivin 2009/72/EY 2 artiklan 27 alakohdassa tarkoitetuiksi erittäin pieniksi erillisiksi verkoiksi. Kreetan osalta on lisäksi todettava, että koska Kreeta ei ollut eikä vieläkään ole yhteenliitetty muihin sähköverkkoihin, sen vuosikulutuksesta 0 prosenttia oli ja on peräisin yhteenliittämisistä toisiin verkkoihin, eli alle viisi prosenttia. Kreeta on näin ollen direktiivin 2009/72/EY 2 artiklan 26 alakohdassa tarkoitettu pieni erillinen verkko.
            
         
               (46)
            
            
               RAE:n lausunnossa ei esitetty huomautuksia hakemuksessa yksilöidyistä erillisistä verkoista.
            
         
               (47)
            
            
               Komissio katsoo tämän vuoksi, että kaikki edellä esitetyn taulukon sarakkeessa 1 esitetyt erilliset verkot ovat direktiivin 2009/72/EY 1 artiklan 27 alakohdassa tarkoitettuja erittäin pieniä erillisiä verkkoja, lukuun ottamatta Kreetaa, joka on direktiivin 2009/72/EY 2 artiklan 26 kohdassa tarkoitettu pieni erillinen verkko.
            
         4.2   PERINTEISTEN VOIMALAITOSTEN HUOMATTAVAT TOIMINTAVAIKEUDET ERITTÄIN PIENISSÄ ERILLISISSÄ VERKOISSA
   
               (48)
            
            
               Komissio katsoo, että perinteisten voimalaitosten toimintaan liittyy huomattavia vaikeuksia erittäin pienissä erillisissä verkoissa. Tämä johtuu pääasiassa seuraavista tekijöistä:
               
                           a)
                        
                        
                           Saarilla tarjottavan kuormituksen koko ei mahdollista suurempien, tehokkaampien ja kustannustehokkaampien laitosten rakentamista, myöskään sen vuoksi, että voidakseen toimia hyväksyttävissä turvarajoissa erillinen verkko ei voi toimia vain yhden voimalan varassa.
                           Yhdenkään erittäin pienen erillisen verkon vuotuinen huippukuormitus ei ylittänyt 188,5:tä megawattia vuonna 2013. Keskimääräinen huippukuormitus ja huippukuormituksen mediaani, 20,8 ja 4,2 megawattia, ovat paljon pienempiä.
                           Yhdenkään erittäin pieniin erillisiin verkkoihin nykyisin asennetun perinteisen voimalan kapasiteetti ei ylitä 27:ää megawattia. Voimaloiden keskimääräinen koko ja mediaanikoko, 3,9 ja 1,1 megawattia, ovat paljon pienempiä.
                           Tarjottavan kuormituksen vähäinen koko ja kysynnän suuri vaihtelu, johon vaikuttaa myös uusiutuvien energialähteiden lisääntynyt osuus, vähentää myös valinnanvaraa erittäin pienten verkkojen perinteisissä voimaloissa käytettävän teknologian osalta.
                           Yhteenliittämättömien saarien erillisten verkkojen koko perinteinen tuotantokapasiteetti käyttää polttoaineena dieseliä tai polttoöljyä.
                        
                     
                           b)
                        
                        
                           Kaikkien erittäin pienten verkkojen vuotuinen kuormitusaste on pieni. Kuormitusaste ei ylittänyt vuonna 2012 0,54:ää missään erittäin pienessä erillisessä verkossa. Keskimääräinen huippukuormitus ja huippukuormituksen mediaani, 0,38, olivat vielä pienempiä. Ottaen huomioon uusiutuvien energialähteiden ensisijaisen verkkoonpääsyn sekä sen, että käytetty kuormitusaste kuvaa erittäin pientä erillistä verkkoa kokonaisuudessaan, yhteenliittämättömien saarien perinteisten voimaloiden kuormitusaste on vieläkin pienempi.
                           Kreikan yhteenliitetyn verkon vuotuinen kuormitusaste on tavallisesti 50 prosenttia kaikkien yksiköiden osalta ja 65 prosenttia lämpövoimayksiköiden osalta (6).
                           Vuotuinen kuormitusaste osoittaa voimalaitosten todellisen käytön vuoden aikana. Siitä käy siis ilmi niiden kyky saada tuloja.
                           Uusiutuvien energialähteiden kasvava osuus tulee vähentämään entisestään perinteisten voimaloiden tarjoamaa kuormitusta.
                        
                     
                           c)
                        
                        
                           Käynnissä on useita hankkeita yhteenliittämättömien saarien liittämiseksi Kreikan yhteenliitettyyn verkkoon, erityisesti Kykladien saarilla ja Kreetalla. Kuten edellä on selitetty, yhteenliittämättömien saarien perinteiset voimalaitokset eivät ole yhtä tehokkaita kuin yhteenliitettyyn verkkoon asennetut voimalaitokset, joten niiden taloudellinen kannattavuus on epätodennäköistä sen jälkeen, kun yhteenliittämättömät saaret on liitetty Manner-Kreikan verkkoon.
                           Erillisen verkon yhteenliittämismahdollisuus ehkäisee siis voimakkaasti investointeja yhteenliittämättömien saarien perinteiseen kapasiteettiin.
                        
                     
                           d)
                        
                        
                           Koska tarjottava kuormitus on suhteellisen pieni, suhteellisen pienet muutokset kysynnässä vaikuttavat todennäköisesti tietyssä erillisessä verkossa tarvittavaan tuotantokapasiteettiin. Yhteenliitäntäkapasiteetin puuttuminen tarkoittaa, että kaikkiin muutoksiin kysynnässä on vastattava erittäin pienessä erillisessä verkossa sijaitsevalla tuotantokapasiteetilla.
                           Tämä lisää tarkoituksenmukaisuuden ja joustavuuden tarvetta, jotta voidaan vastata pidemmän aikavälin kysynnän vaihteluihin.
                           Joustavuuden tarvetta korostavat entisestään havaittu vaikeus löytää soveltuvia sijoituspaikkoja perinteisille voimalaitoksille yhteenliittämättömillä saarilla sekä lupa- ja hyväksyntämenettelyjen kesto.
                        
                     
                           e)
                        
                        
                           Kaikkien erittäin pienten erillisten verkkojen vuotuisen enimmäis- ja vähimmäiskysynnän välinen suhde vuonna 2012 (7) on suurempi kuin 3,35, mutta se on isompi ja monesti paljon isompi yksittäisessä erittäin pienessä erillisessä verkossa. Enimmäis- ja vähimmäiskysynnän keskimääräinen ja mediaanisuhde ovatkin 6,27 ja 5,98.
                           Kreikan yhteenliitetyssä verkossa enimmäis- ja vähimmäiskysynnän välinen suhde vuonna 2010 on noin kolme.
                           Enimmäis- ja vähimmäiskysynnän välinen suurempi suhde kuvaa joustavuuden ja varavoiman määrää, joiden on kunakin vuonna oltava saatavilla erillisen verkon tuotantokapasiteetissa.
                           Tämän osalta on syytä panna merkille, että vuonna 2012 noin 60 prosentilla erittäin pienistä erillisistä verkoista hyödynnettiin siirrettäviä sähkögeneraattoreita.
                        
                     
         
               (49)
            
            
               Komissio katsoo tämän vuoksi, että perinteisten voimalaitosten toimintaan liittyy huomattavia vaikeuksia edellä olevassa taulukossa yksilöidyillä yhteenliittämättömillä saarilla.
            
         4.3   III LUVUN OSALTA PYYDETYN POIKKEUKSEN ARVIOINTI
   4.3.1   Poikkeusta III luvun säännöksistä ei voida soveltaa uuteen kapasiteettiin
   
   
               (50)
            
            
               Direktiivin 2009/72/EY 44 artiklan 1 kohdan mukaan poikkeuksia III luvun säännöksistä voidaan myöntää vain olemassa olevan kapasiteetin kunnostamisen, parantamisen ja lisäämisen osalta.
            
         
               (51)
            
            
               Näin ollen poikkeusta direktiivin 2009/72/EY III luvun säännöksistä ei voida myöntää uuden kapasiteetin osalta.
            
         
               (52)
            
            
               Yhteenliittämättömien saarien erilliset verkot ovat jakeluverkkoja, joten jos lupamenettely yhteenliittämättömien saarien uuden kapasiteetin osalta ei johda toivottuun lupaan, Kreikan viranomaisten olisi harkittava direktiivin 2009/72/EY 7 artiklan 3 kohdan säännösten soveltamista myös uuteen pienimuotoiseen perinteiseen tuotantoon. Uuteen pienimuotoiseen perinteiseen kapasiteettiin voi esimerkiksi sisältyä väliaikaista tuotantokapasiteettia, joka tarjotaan pitkäaikaisesti, ilman että se liittyy tiettyyn paikkaan.
            
         4.3.2   Poikkeusta III luvun säännöksistä ei voida soveltaa Kreetaan
   
   
               (53)
            
            
               Kuten edellä on todettu, kaikki yhteenliittämättömät saaret ovat erittäin pieniä erillisiä verkkoja lukuun ottamatta Kreetaa, joka on pieni erillinen verkko.
            
         
               (54)
            
            
               Näin ollen poikkeusta direktiivin 2009/72/EY III luvun säännöksistä ei voida myöntää Kreetan osalta
            
         4.3.3   Poikkeus III luvun säännöksistä ei kata uusiutuviin energialähteisiin perustuvia laitoksia eikä sähkön ja lämmön yhteistuotantolaitoksia.
   
   
               (55)
            
            
               Hakemuksessa ei erikseen mainita, että haettu poikkeus koskee ainoastaan perinteisiä laitoksia.
            
         
               (56)
            
            
               Lain nro 4001/2011 133 §:n 3 momentissa kuitenkin nimenomaan suljetaan PPC:lle myönnettävän yksinomaisen tuotantoluvan soveltamisalan ulkopuolelle uusiutuvista energialähteistä, tehokkaalla yhteistuotannolla tai hybridivoimaloissa tuotettu sähkö sekä omavaraisten tuottajien tapaukset. Sama päätelmä on johdettavissa yhteenliittämättömien saarien sähköverkkojen johtamissäännöstön 225 artiklasta.
            
         
               (57)
            
            
               Lisäksi esitetyt perustelut liittyvät huomattaviin vaikeuksiin ainoastaan perinteisten voimalaitosten toiminnassa. Itse asiassa perustelujen mukaan kyseiset voimalaitokset kohtaavat huomattavia vaikeuksia muun muassa uusiutuvien energialähteiden osuuden kasvun vuoksi.
            
         
               (58)
            
            
               Vaikka hakemuksessa siis haettaisiin poikkeusta direktiivin 2009/72/EY III luvun säännöksistä muiden kuin perinteisten voimaloiden osalta, poikkeusta ei voida myöntää, koska tälle ei ole esitetty perusteluja.
            
         4.3.4   Poikkeus olemassa olevan kapasiteetin kunnostamisen, parantamisen ja lisäämisen osalta voidaan myöntää
   
   
               (59)
            
            
               Ottaen huomioon edellä mainitut huomattavat vaikeudet pienten erillisten verkkojen perinteisten voimaloiden toiminnassa poikkeus voidaan myöntää olemassa olevan perinteisen kapasiteetin osalta siltä osin kun kyse on olemassa olevan perinteisen kapasiteetin kunnostamisesta, parantamisesta ja lisäämisestä. Lupa voidaan myöntää suoraan PPC:lle.
            
         
               (60)
            
            
               Tämän poikkeuksen osalta
               
                           a)
                        
                        
                           olemassa oleva perinteinen tuotantokapasiteetti käsittää sellaiset perinteisen tuotantokapasiteetin lisärakennushankkeet, joille RAE on jo myöntänyt luvan ja joita ei ole peruttu päivänä, jona tämä päätös tulee voimaan;
                        
                     
                           b)
                        
                        
                           olemassa olevan kohteen pääasiallisen tuotantokapasiteetin purkaminen kokonaisuudessaan ja sen korvaaminen uudella energiantuotantolaitoksella katsotaan uuden kapasiteetin rakentamiseksi;
                        
                     
                           c)
                        
                        
                           väliaikaisen tuotantokapasiteetin sijoittaminen olemassa olevan kapasiteetin tuotantopaikan rajojen sisälle katsotaan olemassa olevan kapasiteetin laajentamiseksi.
                        
                     
         
               (61)
            
            
               Ei kuitenkaan ole perusteita poikkeukselle direktiivin 2009/72/EY 7 artiklan 2 kohdassa esitetyn kaltaisten perusteiden ja edellytysten osalta, joiden mukaisesti lupa on myönnetty PPC:lle.
            
         
               (62)
            
            
               Lisäksi jos poikkeus myönnetään suoraan PPC:lle, on tärkeää, että ehdoissa määrätään ajasta, jonka kuluessa hyväksytyn perinteisen voimalaitoksen on oltava toiminnassa, ja että ne sisältävät määräykset, joilla varmistetaan tällaisten velvoitteiden täysimääräinen ja tehokas noudattaminen. Määräajan päätyttyä suoraan myönnettyä lupaa voidaan RAE:n yksiomaisen harkintavallan puitteissa jatkaa mutta ainoastaan, jos käyttöönoton viivästyminen johtuu täysin PPC:n vaikutusvallan ulkopuolisista syistä. Määräajan päätyttyä RAE:n on järjestettävä lupamenettely täysin direktiivin 2009/72/EY 7 artiklan 1 kohdan mukaisesti, jolloin myös kolmannet osapuolet voivat osallistua siihen.
            
         4.3.5   Poikkeus ei voi kattaa uutta kapasiteettia koskevaa tarjouskilpailua
   
   
               (63)
            
            
               Määritelmänsä mukaisesti direktiivin 2009/72/EY 8 artiklassa tarkoitettu tarjouskilpailu koskee rakennettavaa ja hyväksyttävää kapasiteettia, toisin sanoen uutta kapasiteettia.
            
         
               (64)
            
            
               Edellä esitetyistä syistä direktiivin 2009/72/EY 44 artiklan 1 kohdan mukaista poikkeusta ei voida myöntää uudelle kapasiteetille.
            
         4.4   VIII LUVUN OSALTA PYYDETYN POIKKEUKSEN ARVIOINTI
   4.4.1   Poikkeus VIII luvun säännöksistä ei kata kolmannen osapuolen pääsyä verkkoon koskevaa 32 artiklaa
   
   
               (65)
            
            
               Hakemus koskee poikkeusta direktiivin 2009/72/EY VIII luvusta, joten sen voidaan katsoa koskevan myös poikkeusta kolmannen osapuolen pääsyä verkkoon koskevan 32 artiklan säännöksistä.
            
         
               (66)
            
            
               Hakemuksessa ei täsmennetä, kattaako haettu poikkeus myös direktiivin 2009/72/EY 32 artiklan, eikä siinä esitetä perusteluja tällaiselle poikkeukselle. Sen sijaan laissa nro 4001/2011 ja yhteenliittämättömien saarien sähköverkkojen johtamissäännöstössä velvoitetaan DEDDIE tarjoamaan kolmannelle osapuolelle syrjimätön pääsy DEDDIE:n jakeluverkkoon (esim. lain nro 4001/2011 127 §). Tällaista poikkeusta ei näin ollen voida myöntää.
            
         4.4.2   Poikkeus markkinoiden avaamista ja vastavuoroisuutta koskevasta 33 artiklasta
   
   4.4.2.1   Pysyvälle poikkeukselle markkinoiden avaamista ja vastavuoroisuutta koskevasta direktiivin 2009/72/EY 33 artiklasta ei ole perusteita
   
   
               (67)
            
            
               Hakemuksessa väitetään pääasiassa, että PPC:n olisi oltava ainoa yhteenliittämättömien saarien asiakkaiden hyväksytty toimittaja sillä perusteella, että tarvittavan infrastruktuurin rakentaminen erittäin pienten erillisten verkkojen sähkömarkkinoiden toiminnan ja valvonnan takaamiseksi yhdistettynä sellaisen infrastruktuurin rakentamiseen, jota markkinoiden avaaminen kolmansille toimittajille edellyttäisi, aiheuttaisi yhteenliittämättömien saarien verkonhaltijoille käyttökustannuksia, jotka ylittäisivät kuluttajille markkinoiden avaamisesta mahdollisesti aiheutuvan hyödyn.
            
         
               (68)
            
            
               Kuten RAE:n lausunnosta käy ilmi, yhteenliittämättömien saarien rakennetulla infrastruktuurilla pyritään varmistamaan, että julkisen palvelun velvoite voidaan täyttää yhteenliittämättömillä saarilla nykylainsäädännön edellyttämällä avoimella, varmennettavalla ja syrjimättömällä tavalla. Lisäksi infrastruktuuria tarvitaan yhteenliittämättömien saarien erillisten verkkojen teknisen ja taloudellisen toiminnan kannalta. Tämän vuoksi, koska infrastruktuuri on joka tapauksessa välttämätön näiden vaatimusten täyttämiseksi siitä riippumatta, kuinka monta toimittajaa yhteenliittämättömillä saarilla on hyväksytty, markkinoiden avaaminen ei lisää infrastruktuurikustannuksia.
            
         
               (69)
            
            
               Vaikka samanlaista infrastruktuuria tarvitaan, markkinoiden avaaminen ei ole erottamattomasti yhteydessä yhteenliittämättömien saarien erillisten verkkojen tekniseen toimintaan tai niiden julkisen palvelun velvoitteeseen, koska erillisten verkkojen teknisen ja taloudellisen toiminnan sekä yhteenliittämättömien saarien julkisen palvelun velvoitteen täyttämisen välillä ei ole kausaalista yhteyttä toisaalta sovellettavien oikeudellisten vaatimusten ja toisaalta sen kannalta, onko yhdellä tai useammalla toimittajalla lupa toimittaa sähköä yhteenliittämättömien saarien sähkönkuluttajille.
            
         
               (70)
            
            
               On totta, että yhteenliittämättömien saarien suuremmat tuotantokustannukset verrattuna yhteenliitettyjen verkkojen tuotantokustannuksiin on korvattava yhteenliittämättömien saarien aktiivisille toimittajille jakamalla julkisen palvelun velvoitteen täyttämisestä maksettava korvaus suhteessa näiden toimittajien asiakkailleen myymän sähkön määrään. Yhteenliittämättömien saarien tuotantokustannukset on kuitenkin joka tapauksessa vahvistettava, jotta voidaan määrittää yhteenliittämättömien saarien julkisen palvelun velvoitteen täyttämisestä maksettava korvaus, riippumatta siellä aktiivisesti toimivien toimittajien määrästä.
            
         
               (71)
            
            
               Markkinoiden avaamisesta seuraava ainoa lisävaatimus on yhteenliittämättömien saarien julkisen palvelun velvoitteesta maksettavan korvauksen jakaminen kullekin toimittajalle suhteessa niiden asiakkailleen myymän sähkön määrään. Jopa tätä koskevat asiakastiedot, erityisesti mittaustiedot, tarvitaan riippumatta siitä, onko useammalla kuin yhdellä toimittajalla lupa toimittaa sähköä yhteenliittämättömillä saarilla oleville asiakkaille.
            
         
               (72)
            
            
               Näin ollen yhteenliittämättömien saarien julkisen palvelun velvoitteesta maksettavan korvauksen myöntäminen toimittajille edellyttää pelkästään mahdollisuutta osoittaa asiakkaan mittaustietojen koskevan tiettyä luvan saanutta toimittajaa. Tämä on pääasiassa hallinnollinen prosessi, joka perustuu tietoihin, jotka kerätään täysin tai suurelta osin riippumatta siitä, onko yhteenliittämättömien saarien markkinoita avattu. Toiseksi sähköntoimitusmarkkinoiden moitteeton toiminta edellyttää aina tätä mahdollisuutta. Näiden kustannusten ei siis voida katsoa toimivan perusteena poikkeuksen myöntämiselle markkinoiden avaamisen osalta, koska ne eivät liity erityisesti yhteenliittämättömien saarien erillisten verkkojen toimintaan eivätkä huomattaviin vaikeuksiin niiden toiminnassa.
            
         
               (73)
            
            
               On tärkeää panna merkille, että rekisterien kokoaminen mittaustietojen liittämiseksi toimittajiin on osa perustettavaa infrastruktuuria. Vaikka suunnitellun infrastruktuurin toteuttaminen kokonaisuudessaan helpottaa tulevaisuudessa erillisten sähköverkkojen optimaalista toimintaa, siihen liittyvien investointien toteutuminen täysimääräisesti ei ole välttämätön edellytys markkinoiden avaamiselle.
            
         
               (74)
            
            
               Se, että yhteenliittämättömillä saarilla voi olla merkittävää vaihtelua keskimääräisissä vuotuisissa muuttuvissa tuotantokustannuksissa, on epäolennaista. Vaikka näin olisi, vaihtelu koskisi sähkön tuotantokustannuksia yhteenliittämättömien saarien erillisissä verkoissa. Yhteenliittämättömien saarien julkisen palvelun velvoitteen hallinnoiminen oikeudellisten velvoitteiden mukaisesti edellyttää jo määrän vahvistamista eikä siihen vaikuta millään tavalla se, kuinka monella toimittajalla on lupa toimittaa sähköä asiakkaille saarilla. Lisäksi on vaikea käsittää, miten suuri vuotuinen vaihtelu yhteenliittämättömillä saarilla voi aiheuttaa aineellisia ongelmia, koska yhteenliittämättömien saarien julkisen palvelun velvoitteen täyttymisen hallinnointi perustuu jo nyt kunkin erillisen järjestelmän omaan kuukausittaiseen järjestelmään.
            
         
               (75)
            
            
               Edellä esitetystä seuraa, että niiden toimittajien määrä, joilla on lupa toimittaa sähköä asiakkaille yhteenliittämättömillä saarilla, ei liity olennaisesti erillisten verkkojen tekniseen ja taloudelliseen toimintaan eikä yhteenliittämättömien saarien julkisen palvelun velvoitteen toimintaan sovellettavien oikeudellisten vaatimusten mukaisesti.
            
         
               (76)
            
            
               Lisäksi voidaan todeta, että markkinoiden avaamiseen liittyy hyötyjä, jotka ylittävät mahdolliset kustannukset. Kuten RAE on huomauttanut, yhteenliittämättömien saarien vaihtoehtoiset toimittajat voisivat tuoda mukanaan merkittäviä lisäetuja asiakkaille yhdistämällä sähköntoimituksiin muiden palvelujen tarjontaa.
            
         
               (77)
            
            
               Tämän vuoksi pysyvää poikkeusta 33 artiklasta ei pidä myöntää.
            
         4.4.2.2   Erilliselle verkolle direktiivin 2009/72/EY 33 artiklan säännöksistä myönnettävän poikkeuksen keston rajaaminen
   
   
               (78)
            
            
               Ottaen huomioon edellä esitetty on tunnustettava, että markkinoiden avaaminen edellyttää käytännön järjestelyjä, jotta yhteenliittämättömien saarien erilliset verkot voivat toimia täysin yhteenliittämättömien saarien sähköverkkojen johtamissäännöstön mukaisesti. Markkinoiden avaamiseen liittyviä käytännön ongelmia voivat olla sellaisten rekisterien puuttuminen, joita tarvitaan mittarien ja mittaustietojen liittämiseksi toimittajiin, tai se, että optimaalista infrastruktuurirakennetta ei ole vielä toteutettu. Tämän perusteella voidaan tarkastella kestoltaan rajatun poikkeuksen myöntämistä direktiivin 2009/72/EY 33 artiklan osalta.
            
         
               (79)
            
            
               Arvioitaessa tällaisen poikkeuksen kestoa VIII luvun osalta olennaisia ovat seuraavat kaksi seikkaa:
               
                           a)
                        
                        
                           Kuten on jo todettu, merkittävin yhteenliittämättömien saarien markkinoiden avaamisen edellyttämä tekijä on sellaisen rekisterin olemassaolo saarilla, joka mahdollistaa mittaustietojen liittämisen tiettyyn toimittajaan. Yhteenliittämättömien saarien sähköverkkojen johtamissäännöstön 327 artiklan 4 kohdan mukaan tätä varten tarvittava rekisteri on saatava valmiiksi viimeistään kahden vuoden kuluttua johtamissäännöstön voimaantulosta. Rekisterin saatavuus on välttämätön edellytys markkinoiden avaamiselle käytännössä.
                        
                     
                           b)
                        
                        
                           Yhteenliittämättömien saarien rakennettavan infrastruktuurin investointiohjelman täydellinen loppuunsaattaminen epäilemättä helpottaisi saarten markkinoiden avaamista käytännössä. Tämä ei kuitenkaan ole välttämätön edellytys. Yhteenliittämättömien saarien sähköverkkojen johtamissäännöstön 237 artiklan 7 kohdassa esitetään aikataulu, jonka mukaisesti kaikkien nykyisten yhteenliittämättömien saarien olisi oltava varustettuja lisäinfrastruktuurilla, joka niille on määrä rakentaa, viimeistään viiden vuoden kuluessa johtamissäännöstön voimaantulosta.
                        
                     
         
               (80)
            
            
               Tämän vuoksi poikkeus markkinoiden avaamisesta olisi myönnettävä vähintään kahdeksi vuodeksi johtamissäännön voimaantulosta, toisin sanoen 17 päivään helmikuuta 2016 saakka, jotta markkinoiden avaamisen edellyttämät rekisterit voidaan perustaa. Koska infrastruktuurin kokonaisuudessaan on oltava valmis viimeistään viiden vuoden kuluttua yhteenliittämättömien saarien sähköverkkojen johtamissäännöstön voimaantulosta, poikkeuksen kesto on joka tapauksessa rajattava viiteen vuoteen johtamissäännöstön voimaantulosta, toisin sanoen 17 päivään helmikuuta 2019 saakka kaikkien yhteenliittämättömien saarien erillisten verkkojen osalta. Koska poikkeus on perusteltu ainoastaan silloin, kun markkinoiden avaamiseen liittyy huomattavia ja aineellisia vaikeuksia, jotka ovat suoraan seurausta siitä, että yhteenliittämättömien saarien infrastruktuuri-investointien ohjelmaa ei ole saatettu päätökseen, on kuitenkin säännöllisesti tarkasteltava sitä, onko tällaisia ongelmia edelleen yhteenliittämättömien saarien erillisissä verkoissa. Tällaisessa tarkistuksessa vertailuperustana olisi käytettävä DEDDIE:n investointisuunnitelmaa, jonka Kreikan toimivaltaiset viranomaiset ovat hyväksyneet tarvittavan infrastruktuurin rakentamiseksi yhteenliittämättömille saarille. Tämä suunnitelma olisi siis saatettava valmiiksi ja hyväksyttävä 17 päivään helmikuuta 2015 mennessä.
            
         
               (81)
            
            
               Tarpeettomien viivästysten välttämiseksi markkinoiden avaamisessa RAE:n olisi hyväksyttävä DEDDIE:n infrastruktuuri-investointisuunnitelma ja asetettava etusijalle Kreetan ja Rodoksen erilliset verkot, koska ne ovat väkimäärältään suurimmat yhteenliittämättömät saaret.
            
         
               (82)
            
            
               DEDDIE:n olisi laadittava 17 päivästä helmikuuta 2016 alkaen vuosittain 17 päivään helmikuuta 2019 saakka raportteja, joissa se perustelee, miksi tietyn yhteenliittämättömän saaren erillisen verkon avaaminen markkinoille ei ole toteutunut. Raportti on julkaistava ja annettava tiedoksi komissiolle.
            
         4.4.3   Poikkeus VIII luvun säännöksistä ei kata 34 artiklaa
   
   
               (83)
            
            
               Hakemus koskee poikkeusta direktiivin 2009/72/EY VIII luvusta, joten sen voidaan katsoa kattavan myös poikkeuksen direktiivin 2009/72/EY 2 artiklan 15 alakohdassa määriteltyjä erillisiä linjoja koskevasta 34 artiklasta.
            
         
               (84)
            
            
               Hakemuksessa ei täsmennetä, kattaako haettu poikkeus myös direktiivin 2009/72/EY 34 artiklan.
            
         
               (85)
            
            
               Vaikka hakemuksessa siis olisi tarkoitus hakea poikkeusta direktiivin 2009/72/EY 34 artiklasta, poikkeusta ei voida myöntää, koska tälle ei ole esitetty perusteluja.
            
         4.4.4   Yhteenliitännät — III ja VIII luvun osalta pyydetyn poikkeuksen soveltaminen
   
   
               (86)
            
            
               Tämä poikkeus koskee erittäin pieniä erillisiä verkkoja, joille on nimenomaan ominaista se, että ne eivät ole, tai pienten erillisten verkkojen tapauksessa ovat vain hyvin rajallisesti, yhteenliitettyjä muiden sähköverkkojen kanssa.
            
         
               (87)
            
            
               On kuitenkin pantava merkille, että
               
                           a)
                        
                        
                           Kreikan siirtoverkonhaltijan ADMIE SA:n hiljattain hyväksytyn kymmenvuotisen kehittämissuunnitelman mukaan Kykladien saarten yhteenliittäminen on määrä saattaa päätökseen vuoteen 2018 mennessä kolmessa vaiheessa, ja tiettyjä Kykladien saaria yhdistetään Kreikan yhteenliitettyyn verkkoon paljon ennen tätä määräaikaa;
                        
                     
                           b)
                        
                        
                           lisäksi Kreetan yhteenliitännän on määrä valmistua vuoteen 2020 mennessä. Hankkeen kolmen ensimmäisen vuoden merkittävät osiot sisältyvät vuonna 2013 hyväksyttyyn ADMIE:n kymmenvuotiseen kehittämissuunnitelmaan. Lopullinen suunnitelma on sisällytettävä vuonna 2014 hyväksyttävään kymmenvuotiseen kehittämissuunnitelmaan.
                        
                     
         
               (88)
            
            
               On todettava nimenomaisesti, että tämä tiettyä erillistä verkkoa koskeva poikkeus päättyy automaattisesti, kun kyseisen erillisen verkon ja Kreikan yhteenliitetyn verkon välinen yhteenliittäminen on täysimääräisesti toteutettu.
            
         
               (89)
            
            
               Vaikka DEDDIE on oikeudellisesti ja toiminnallisesti eriytetty PPC:stä, viimeksi mainittu kuitenkin omistaa sen sataprosenttisesti. Toisin kuin direktiivissä 2009/72/EY tarkoitetulla jakeluverkonhaltijalla, DEDDIE:llä on merkittäviä tehtäviä myös yhteenliittämättömien saarien erillisten verkkojen toiminnassa ja tuotantotoiminnassa, mukaan lukien PPC:n omistama perinteinen tuotantokapasiteetti, ja se saa näin myös taloudellisia korvauksia siitä. Kuten edellä on esitetty, yhteenliittämisellä on vaikutusta yhteenliittämättömien saarien erillisten verkkojen nykyisten perinteisten voimaloiden taloudelliseen kannattavuuteen.
            
         
               (90)
            
            
               Poikkeuksia voidaan myöntää vain, jos ne ovat oikeasuhteisia, eivätkä ne saa olla laajempia kuin on ehdottomasti tarpeen. Tämän vuoksi on tarjottava selkeitä kannustimia ja huolehdittava avoimuudesta yhteenliittämättömien saarien erillisten verkkojen yhteenliittämistä koskevien päätösten osalta.
            
         
               (91)
            
            
               Lain nro 4001/2011 108 §:ssä säädetään seuraavaa:
               ”ADMIE SA toimittaa Kreikan sähkönsiirtojärjestelmää koskevan kymmenvuotisen kehittämissuunnitelman RAE:lle kunkin vuoden maaliskuun 31 päivään mennessä […] Kreikan sähkönsiirtojärjestelmää koskevassa kymmenvuotisessa kehittämissuunnitelmassa on erityisesti: […] (c) esitettävä tekninen ja taloudellinen kustannus-hyötyanalyysi merkittävistä siirtoverkon rakennustöistä […], erityisesti […] saarien ja siirtoverkon välisistä yhdysjohdoista, mukaan lukien aikataulu, arvioitu kassavirta ja kaikkien investointihankkeiden rahoitusvaatimukset.”
            
         
               (92)
            
            
               Sen varmistamiseksi, että tarjolla on selkeitä kannustimia ja että avoimuudesta huolehditaan yhteenliittämättömien saarien erillisten verkkojen yhteenliittämistä koskevien päätösten osalta, Kreikan viranomaisten on varmistettava, että:
               
                           a)
                        
                        
                           hyväksyessään tai kilpailuttaessaan tietyn yhteenliittämättömän saaren erillisen verkon nykyistä tai uutta kapasiteettia ADMIE, DEDDIE ja RAE tarkastelevat järjestelmällisesti vaihtoehtoa sen erillisen verkon yhteenliittämiseksi, johon kyseinen yhteenliittämätön saari kuuluu. Tällaista nykyistä tai uutta kapasiteettia ei pidä hyväksyä, jos yhdysjohdon rakentaminen on kustannustehokkaampaa. Kustannuksiin on sisällytettävä kaikki sähkön toimittamiseen loppukäyttäjälle erillisessä verkossa liittyvä kustannukset, myös yhteenliittämättömien saarien julkisen palvelun velvoitteen täyttämisestä maksettava korvaus;
                        
                     
                           b)
                        
                        
                           ADMIE:n lain nro 4001/2011 108 §:n mukaisesti toimittamassa merkittävistä siirtoverkon rakennustöistä laaditussa kustannus-hyötyanalyysissa tarkastellaan ainoastaan yhteenliittämisinvestoinnin ja yhteenliittämisen toiminnan tehokkaita kustannuksia. Erityisesti siinä ei pidä ottaa huomioon tulonmenetyksiä tai yhteenliittämättömien saarien jo rakennetun perinteisen tuotanto-omaisuuden arvonalennuksia;
                        
                     
                           c)
                        
                        
                           RAE julkaisee lain nro 4001/2011 108 §:n mukaisen ADMIE:n kymmenvuotisen investointisuunnitelman yhteydessä kokonaiskustannukset sähköntoimituksista asiakkaille kussakin yhteenliittämättömien saarien erillisessä verkossa, mukaan lukien julkisen palvelun velvoitteen täyttämisestä maksettava korvaus. Jos yhdysjohdon rakentaminen ei sisälly RAE:n hyväksymään lain nro 4001/2011 108 §:ssä tarkoitettuun ADMIE:n kymmenvuotiseen investointisuunnitelmaan, RAE järjestää joko omasta aloitteestaan tai kolmannen osapuolen pyynnöstä direktiivin 2009/72/EY 22 artiklan 7 kohdan b alakohdan mukaisen tarjouskilpailun yhden tai useamman yhteenliittämättömän saaren erillisen verkon yhteenliittävän yhdysjohdon rakentamiseksi. Yhdysjohto olisi rakennettava, jos sen rakentaminen laskee sähköntoimituksista asiakkaille kussakin yhteenliittämättömien saarien erillisessä verkossa aiheutuvia kokonaiskustannuksia, julkisen palvelun velvoitteen täyttämisestä maksettava korvaus mukaan luettuna;
                        
                     
                           d)
                        
                        
                           RAE asettaa yhdysjohdon valmistumiselle selkeän määräajan. Jos rahayhdysjohtoa ei rakenneta tai se ei valmistu RAE:n asettamassa määräajassa, toteutumattomien kustannussäästöjen osalta olisi haettava korvauksia.
                        
                     
         4.5   KESTO
   
               (93)
            
            
               Tosiseikkoja, joihin tämä poikkeus perustuu, on tarkasteltava uudelleen erityisesti sen jälkeen kun tiettyjen erillisten verkkojen yhteenliittämistä koskevien suunnitelmien on määrä olla loppuunsaatettuja ja yhteenliittämättömien saarien sähköverkkojen johtamissäännöstön 237 artiklassa asetetut määräajat infrastruktuurin rakentamiselle ovat kuluneet umpeen.
            
         
               (94)
            
            
               Näin ollen poikkeus voi olla voimassa 1 päivään tammikuuta 2021 saakka.
            
         4.6   TAANNEHTIVA VAIKUTUS
   
               (95)
            
            
               Kuten edellä on todettu, 17 päivänä tammikuuta 2012 toimitetulla hakemuksella uudistettiin vuonna 2003 toimitettu alkuperäinen hakemus.
            
         
               (96)
            
            
               Direktiivillä 2009/72/EY kumotun direktiivin 2003/54/EY 26 artiklan 1 kohtaan sisältyi myös säännöksiä, joiden mukaan jäsenvaltiot voivat hakea poikkeuksia tiettyjen direktiivin säännösten osalta, jos pienten tai erittäin pienten erillisten verkkojen toiminnassa on huomattavia vaikeuksia. Direktiivin 2009/72/EY 48 artiklan mukaan viittauksia kumotun direktiivin 2003/54/EY 26 artiklan 1 kohtaan pidetään viittauksina direktiivin 2009/72/EY 44 artiklan 1 kohtaan.
            
         
               (97)
            
            
               Direktiivin 2003/54/EY 2 artiklan 26 ja 27 alakohdassa esitetyt pienten ja erittäin pienten erillisten verkkojen määritelmät ovat samat kuin direktiivin 2009/72/EY 2 artiklan 26 ja 27 alakohdassa esitetyt.
            
         
               (98)
            
            
               Molemmissa määritelmissä viitataan erillisten verkkojen kulutukseen vuonna 1996, joka ei ole muuttunut. Kreeta ei myöskään ole ollut yhteenliitetty Kreikan yhteenliitettyyn verkkoon sen enempää vuonna 2003 kuin vuonna 2012 tai ajankohtana, jona tämä poikkeusta koskeva päätös tulee voimaan.
            
         
               (99)
            
            
               Näin ollen kaikki pienet erilliset verkot tai erittäin pienet erilliset verkot, jotka nyt kelpuutetaan pieniksi tai erittäin pieniksi erillisiksi verkoiksi hakemuksessa, olivat sellaisia jo alkuperäisen hakemuksen laatimisajankohtana ja ovat sitä, kun tämä poikkeusta koskeva päätös tulee voimaan.
            
         
               (100)
            
            
               On siis todettava, että niiden pienten tai erittäin pienten erillisten verkkojen osalta, jotka voivat olla oikeutettuja direktiivin 2003/54/EY ja direktiivin 2009/72/EY mukaiseen poikkeukseen, ei ole tapahtunut oikeudellisia tai tosiasiallisia muutoksia.
            
         
               (101)
            
            
               Direktiivin 2003/54/EY 26 artiklan 1 kohdassa esitettiin mahdollisuus myöntää poikkeus direktiivin III luvun säännöksistä, jotka direktiivin 2009/72/EY III luvun tavoin koskevat uutta kapasiteettia koskevia lupamenettelyjä ja tarjouskilpailumenettelyjä.
            
         
               (102)
            
            
               Direktiivin 2003/54/EY 26 artiklan 1 kohdassa esitettiin mahdollisuus myöntää poikkeus direktiivin VII luvun säännöksistä, jotka direktiivin 2009/72/EY VIII luvun tavoin koskevat kolmannen osapuolen verkkoon pääsyä, markkinoiden avaamista ja erillisiä linjoja.
            
         
               (103)
            
            
               Jos komissio olisi myöntänyt poikkeuksen alkuperäisen hakemuksen perusteella, se olisi toiminut näin samoin ehdoin myös direktiiviä 2009/72/EY koskevan uuden poikkeuksen osalta.
            
         
               (104)
            
            
               Lisäksi tosiseikat eivät ole muuttuneet vuodesta 2003. Yhteenliittämättömien saarien maantieteellinen asema, yhteenliittämättömien saarien erillisten verkkojen toimintaan vaikuttavat taloudelliset tekijät sekä niiden huomattavien vaikeuksien luonne, joita esiintyy perinteisten voimaloiden toiminnassa näiden saarien erillisissä verkoissa, eivät ole muuttuneet vuodesta 2003.
            
         
               (105)
            
            
               Alkuperäinen hakemus on ollut vireillä vuodesta 2003 alkaen. Komission toimien puuttumisesta ei pidä aiheutua haittaa Helleenien tasavallalle. Helleenien tasavalta on täyttänyt direktiivin 2003/54/EY 26 artiklan 1 kohdan ja direktiivin 2009/72/EY 44 artiklan 1 kohdan mukaan sille kuuluvat velvoitteet ja esittänyt asianmukaisesti perustellun hakemuksen poikkeuksen soveltamiseksi näiden artiklojen säännöksistä yhteenliittämättömien saarien osalta.
            
         
               (106)
            
            
               Tämän vuoksi on asianmukaista, että tämä poikkeusta koskeva päätös tulee taannehtivasti voimaan alkuperäisen hakemuksen tiedoksiantamisesta, toisin sanoen 5 päivästä joulukuuta 2003 alkaen,
            
         ON HYVÄKSYNYT TÄMÄN PÄÄTÖKSEN:
   1 artikla
   Tätä päätöstä sovelletaan taulukossa eriteltyihin pieniin ja erittäin pieniin erillisiin verkkoihin.
   Tämän päätöksen soveltamiseksi Kreeta katsotaan pieneksi erilliseksi verkoksi ja kaikki muut erilliset verkot erittäin pieniksi erillisiksi verkoiksi.
   2 artikla
   1.   Myönnetään poikkeus direktiivin 2009/72/EY 33 artiklan säännöksistä pienten ja erittäin pienten erillisten verkkojen osalta.
   2.   Poikkeus on voimassa 17 päivään helmikuuta 2016 tai siihen asti, kunnes yhteenliittämättömien saarien sähköverkkojen johtamissäännöstön 237 artiklan 7 kohdassa tarkoitettu infrastruktuuri on loppuunsaatettu, riippuen siitä, kumpi tapahtuu myöhemmin. Poikkeuksen voimassaolo päättyy joka tapauksessa 17 päivänä helmikuuta 2019.
   3.   Kreikan viranomaisten on laadittava 17 päivään helmikuuta 2015 mennessä yhteenliittämättömien saarien sähköverkkojen johtamissäännöstön 237 artiklan 7 kohdan mukainen infrastruktuuri-investointeja koskeva suunnitelma, jossa täsmennetään kunkin yhteenliittämättömän saaren erillisen verkon osalta määräaika, johon mennessä infrastruktuuri on saatettava valmiiksi. Suunnitelmassa on asetettava etusijalle Kreeta ja Rodos.
   4.   Kreikan viranomaisten on laadittava 17 päivästä helmikuuta 2016 alkaen vuosittain 17 päivään helmikuuta 2019 saakka raportti, jossa täsmennetään kunkin yhteenliittämättömän saaren erillisen verkon osalta, a) ovatko markkinat avautuneet, b) kyseiseen alueeseen sovellettavan infrastruktuuri-investointeja koskevan suunnitelman tilanne, c) markkinoiden avaamista edelleen haittaavat merkittävät ja aineelliset vaikeudet ja d) voidaanko näiden vaikeuksien katsoa johtuvan suoraan siitä, että yhteenliittämättömien saarien sähköverkkojen johtamissäännöstön 237 artiklan 7 kohdan mukaisia infrastruktuuri-investointeja ei ole tehty.
   3 artikla
   1.   Myönnetään direktiivin 2009/72/EY 7 artiklan 1 kohdan säännöksistä poikkeus, jonka mukaan lupa erittäin pienten erillisten verkkojen perinteisen kapasiteetin kunnostamiseen, parantamiseen ja lisäämiseen voidaan myöntää suoraan PPC:lle.
   2.   Tämän poikkeuksen soveltamiseksi
   
               a)
            
            
               olemassa olevaan perinteiseen tuotantokapasiteettiin sisältyvät sellaiset hankkeet perinteisen tuotantokapasiteetin kunnostamiseksi, parantamiseksi ja lisäämiseksi, joiden osalta on voimassa RAE:n myöntämä lupa tämän päätöksen tiedoksiantamispäivänä;
            
         
               b)
            
            
               olemassa olevan kohteen pääasiallisen tuotantokapasiteetin purkamista kokonaisuudessaan ja sen korvaamista uudella energiantuotantolaitoksella ei katsota olemassa olevaksi kapasiteetiksi vaan uuden kapasiteetin rakentamiseksi;
            
         
               c)
            
            
               väliaikaisen perinteisen tuotantokapasiteetin sijoittaminen olemassa olevan kapasiteetin tuotantopaikan rajojen sisälle katsotaan olemassa olevan kapasiteetin laajentamiseksi.
            
         3.   Ensimmäisen kohdan mukaisesti myönnetyn luvan voimassaolon päätyttyä lupaa voidaan RAE:n yksiomaisen harkintavallan puitteissa jatkaa, mutta ainoastaan jos käyttöönoton viivästyminen johtuu täysin PPC:n vaikutusvallan ulkopuolisista syistä.
   4.   Tätä poikkeusta ei sovelleta ensimmäisen kohdan mukaisesti myönnettyihin lupiin, jotka ovat päättyneet tai jotka on peruutettu.
   5.   Kaikkia muita direktiivin 2009/72/EY 7 artiklan säännöksiä sovelletaan täysimääräisesti.
   6.   Tämä poikkeus on voimassa 1 päivään tammikuuta 2021 saakka.
   4 artikla
   1.   Tässä päätöksessä myönnettyä poikkeusta ei sovelleta pieniin ja erittäin pieniin erillisiin verkkoihin sen jälkeen, kun ne on liitetty yhteenliitettyyn verkkoon.
   2.   Kreikan viranomaisten on
   
               a)
            
            
               hyväksyessään tai kilpailuttaessaan tietyn yhteenliittämättömän saaren erillisen verkon uutta kapasiteettia tarkasteltava järjestelmällisesti vaihtoehtoa sen erillisen verkon yhteenliittämisestä, johon kyseinen yhteenliittämätön saari kuuluu. Uutta kapasiteettia koskevaa lupaa ei myönnetä, jos yhdysjohdon rakentaminen on kustannustehokkaampaa. Kustannuksiin on sisällytettävä kaikki sähkön toimittamiseen loppukäyttäjälle erillisessä verkossa liittyvä kustannukset, myös yhteenliittämättömien saarien julkisen palvelun velvoitteen täyttämisestä maksettava korvaus;
            
         
               b)
            
            
               varmistettava, että ADMIE:n lain nro 4001/2011 108 §:n mukaisesti toimittamassa merkittävistä siirtoverkon rakennustöistä laaditussa kustannus-hyötyanalyysissa tarkastellaan ainoastaan yhteenliittämisinvestoinnin ja yhteenliittämisen toiminnan tehokkaita kustannuksia. Siinä ei pidä ottaa huomioon tulonmenetyksiä tai yhteenliittämättömien saarien jo rakennetun perinteisen tuotanto-omaisuuden arvonalennuksia;
            
         
               c)
            
            
               julkaistava lain nro 4001/2011 108 §:n mukaisen ADMIEn kymmenvuotisen investointisuunnitelman yhteydessä kokonaiskustannukset sähköntoimituksista asiakkaille kussakin yhteenliittämättömien saarien erillisessä verkossa, julkisen palvelun velvoitteen täyttämisestä maksettava korvaus mukaan luettuna Jos yhdysjohdon rakentaminen ei sisälly RAE:n hyväksymään lain nro 4001/2011 108 §:ssä tarkoitettuun ADMIE:n kymmenvuotiseen investointisuunnitelmaan, Kreikan viranomaisten on järjestettävä joko omasta aloitteestaan tai kolmannen osapuolen pyynnöstä direktiivin 2009/72/EY 22 artiklan 7 kohdan b alakohdan mukainen tarjouskilpailu yhden tai useamman yhteenliittämättömän saaren erillisen verkon yhteenliittävän yhdysjohdon rakentamiseksi. Yhdysjohto on rakennettava, jos sen rakentaminen laskee sähköntoimituksista asiakkaille kussakin yhteenliittämättömien saarien erillisessä verkossa aiheutuvia kokonaiskustannuksia, julkisen palvelun velvoitteen täyttämisestä maksettava korvaus mukaan luettuna;
            
         
               d)
            
            
               asetettava yhdysjohdon valmistumiselle selkeä määräaika. Jos yhdysjohtoa ei rakenneta tai se ei valmistu asetetussa määräajassa, Kreikan viranomaisten on haettava korvauksia toteutumattomien kustannussäästöjen osalta.
            
         5 artikla
   Tätä päätöstä sovelletaan 5 päivästä joulukuuta 2003.
   6 artikla
   Tämä päätös on osoitettu Helleenien tasavallalle.
   
      Tehty Brysselissä 14 päivänä elokuuta 2014.
      
         
            Komission puolesta
         
         Michel BARNIER
         
            Varapuheenjohtaja
         
      
   
   
      (1)  EUVL L 211, 14.8.2009, s. 55.
   
      (2)  Euroopan parlamentin ja neuvoston direktiivi 2003/54/EY, annettu 26 päivänä kesäkuuta 2003, sähkön sisämarkkinoita koskevista yhteisistä säännöistä ja direktiivin 96/92/EY kumoamisesta (EYVL L 176, 15.7.2003, s. 37).
   
      (3)  Virallinen lehti 270/B/7.2.2014.
   
      (4)  Lain nro 4067/2012 36 §:ssä taakka ylimääräisten kustannusten kattamisesta siirretään toimittajilta kuluttajille. Tämän pykälän mukaan järjestelmää sovelletaan, kunnes julkisen palvelun velvoite osoitetaan lain nro 4001/2011 55 §:n mukaisesti ja sen jälkeen kun lain nro 4001/2011 130 §:n mukainen yhteenliittämättömien saarien sähköverkkojen johtamissäännöstö on laadittu.
   
      (5)  Virallinen lehti 2783/B/2.12.2011.
   
      (6)  Tällä hetkellä ne ovat laskeneet 37 prosenttiin kaikkien yksiköiden ja 42 prosenttiin lämpövoimayksiköiden osalta Kreikan talouskriisin aiheuttamissa poikkeuksellisissa oloissa.
   
      (7)  Luvut koskevat lähes kaikkien erillisten verkkojen osalta vuotta 2012 muutamaa poikkeusta lukuun ottamatta, joiden osalta käytetään vuoden 2011 lukuja viimeisimpinä saatavilla olevina lukuina.